ORDE do 4 de outubro de 2006 pola que se reabre o prazo de presentación de solicitudes para programas de promoción e divulgación do cooperativismo.
CONSELLERÍA DE TRABALLO — III. OUTRAS DISPOSICIÓNS — 10/10/2006

A Consellería de Traballo, en exercicio das competencias e funcións atribuídas polas normas vixentes en materia de cooperativismo, ten desenvolvidos programas de promoción e divulgación do cooperativismo, por medio da Orde do 27 de marzo de 2006. A súa disposición adicional segunda reserva á consellería a posibilidade de reabrir o prazo de presentación de solicitudes, no caso de que, unha vez adxudicadas as axudas e subvencións previstas nela, resultase remanente de crédito.
Avaliadas as solicitudes presentadas ao amparo da Orde do 27 de marzo de 2006, resultando atendidas todas aquelas que cumpriron cos requisitos establecidos na convocatoria, e constatada a exis
tencia de remanente, considérase conveniente dar cabida ás propostas de actividades xurdidas con posterioridade ao 30 de xuño de 2006.
Consonte o anterior, reábrese o prazo de presentación de solicitudes no programa II: adaptación as tecnoloxías da información e áss comunicacións; no programa IV: actividades de promoción do cooperativismo, e no programa VI: apoio ás cooperativas prestadoras de servizos sociais e de integración social.
Por todo o exposto, oído o Consello Galego de Cooperativas e o Consello Galego de Relacións Laborais, e de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.-Reapertura do prazo dos programas II, IV e VI de promoción de divulgación do cooperativismo.
1. Conforme a previsión contida na disposición adicional segunda da Orde do 27 de marzo de 2006, pola que se desenvolven os programas de promoción e divulgación do cooperativismo, reábrese o prazo de presentación de solicitudes para os seguintes programas recollidos nela:
Programa II.-Adaptación ás tecnoloxías da información e ás comunicacións.
Programa IV.-Actividades de promoción do cooperativismo.
Programa VI.-Apoio ás cooperativas prestadoras de servizos sociais e de integración social.
2. O novo prazo de presentación de solicitudes será dun mes, contado a partir do seguinte ao da publicación desta orde no Diario Oficial de Galicia, e tramitaranse conforme o previsto na referida orde de convocatoria, manténdose vixentes as súas normas e bases reguladoras en todo canto non se opoñan e resulten compatibles con esta orde.
3. A concesión das axudas previstas nestes programas prorrogados estará suxeita á existencia de crédito orzamentario e realizarase con cargo ás aplicacións 16.04.214A 471.0 e 16.04.214A 770.0 dos vixentes orzamentos xerais da Comunidade Autónoma galega, ata un límite de 31.379 euros e 197.472 euros, respectivamente.
Disposicións derradeiras
Primeira.-Facúltase a directora xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2006.
Ricardo Jacinto Varela Sánchez
Conselleiro de Traballo